Vestjysk Koncertkor
Referat fra generalforsamling 25. feb. 2023

1. Valg af ordstyrer:

Gertrid modtog valg og konstaterede, at generalforsamlingen - som allerede udmeldt til korets medlemmer – var to dage fra at være rettidigt indkaldt. Hun konstaterede også, at ingen havde protesteret.

2. Formandens beretning:

Lone Nyhuus fremlagde som ny formand sin første beretning, der kan læses i sin helhed i vedhæftede fil.

Emnerne kort:

* De to velafviklede koncertprojekter: Puccinis Gloria i april-maj og Mozarts Requiem i okt-nov.
* Den nye bestyrelses fordeling af arbejdsopgaver – med bestyrelsesmøder over Zoom. Eller i pauser på øvedage.
* Posten som kasserer, der er landet på formanden selv – da ingen andre vil.
* Fremtidige korplaner: Vores nuværende program med koncerter i sensommeren (der arbejdes på koncertsteder) samt deltagelse i den klassiske musikfestival i Herning og Ikast-Brande-kommuner, KMF 336.
Dertil invitation fra Silkeborg Kammerorkester til opførelse af Brahms’ Ein Deutsches Requiem med opførelser start maj 2023.
* Koret er i akut mangel på basser. Alle må gerne hjælpe med at finde flere.
* Tak til alle – og særlig tak til Peter, som har været korets dirigent i 11 år, og til Benjamin for dejligt klaverspil til prøver og koncerter.

BEMÆRKNINGER TIL BERETNINGEN

Inge Marie: Man kunne overveje at lægge en koncert i Nr. Nissums nye koncertsal
- Svar: Det vil bestyrelsen tage med sig

Maryanna: Er det foreneligt at samme person er både formand og kasserer? Og hvad gør man, når der kræves to underskrifter på udbetalinger?
- Svar: Det er ikke optimalt – men en nødløsning, som har været nødvendig for at koret kan fortsætte. Med tilkøb af bogholderen vil der også fremover komme to underskrifter på alle udbetalinger.

Flere: Ikke alle har modtaget Ulrikkas mail fra 28. januar med opfordring til hurtigst muligt at indbetale 700 kr. i kontingent, da Ingolf har følt sig nødsaget til at lægge 20.000 kr. ud for koret for at kunne betale solister fra Mozarts Requiem. Desuden er det svært at finde kontonummeret på hjemmesiden.
- Svar: Bestyrelsen vil undersøge, hvorfor mailen ikke er nået ud til alle. Og vil sørge for kontonummeret bliver mere synligt på hjemmesiden.

Inge Marie: Bliver Brahms-projektet med orkester?
- Svar fra Peter: Vi lånte Silkeborg Kammerorkester til Mozart. Nu bliver de værter på Brahms med Christian Hørbov-Meir som dirigent – og vi er inviteret som kor.

BERETNINGEN BLEV GODKENDT!

3. Forelæggelse af regnskabet

Mozart-regnskabet var udsendt elektronisk inden generalforsamlingen.
Det endelige regnskab udsendes til hele koret i løbet af et par uger.

Lone Nyhuus er som nævnt også korets kasserer. Det er ikke optimalt, men ingen andre i bestyrelsen har mod på at overtage posten. Bestyrelsen har besluttet at tilkøbe sig hjælp fra en bogholder, Marianne Staun, som Anne-Mette kender fra sit arbejde på Limfjordsteatret. Hun er selvstændig og også vant til at arbejde med foreninger.

Ingolf tilbød at fortsætte som kasserer indtil regnskabet for Mozarts Requiem var endeligt afsluttet. Han har undervejs følt sig nødsaget til at lægge 20.000 kr. ud for koret for at kunne betale solister fra Mozarts Requiem.

Pt. har kun 25 indbetalt kontingent. Ingolf fik sine penge fredag aften – og har lagt et stort stykke arbejde som kasserer gennem 11 år. Stor tak til ham!
Resten af koret opfordres til snarest at indbetale kontingent.

Det har været omstændeligt at skifte kasserer i forhold til at få bankadgang, og derfor var det endelige regnskab ikke klar til generalforsamlingen.

Regnskabet for Mozarts Requiem endte med et underskud på 16.165 kr., hvilket var forventet. Bl.a. skulle der udbetales kompensation til solister for Corona-aflyste/udskudte koncerter.

BEMÆRKNINGER TIL REGNSKABET

Inge Marie: Det koster altid at lave store koncertarrangementer. Tidligere har vi kigget på, hvor mange koncerter, vi har råd til at holde. Mozarts Requiem var et relativt billigt projekt. Andre har kostet 4-500.000 kr. og det har været dejligt at have de unge, dygtige MGK-studerende musikere med. Vi betaler ikke for noder, og det er dejligt at det ikke er nødvendigt at hæve kontingentet.

Peter: Det er vigtigt at finde de gode modeller for at afholde store koncert-arrangementer. Mozart var en god model, som alle medvirkende var glade for. At vi kun ender med et underskud på godt 16.000 kr. er flot.
Vi forventer ingen udgifter på Brahms.

Spørgsmål: Hvad er udgiften til bogholder?
- Svar: Vi forventer højst 10.000 kr. Måske beløbet bliver mindre, når hun er kommet ind i korets opgaver og ved, hvad der kræves.

Lone fortæller om de Nye retningslinjer for betalinger/udbetalinger:

1. Vedr. Kvitteringer
Hvis man har udgifter på vegne af koret (blomster, gaver, noder m.m.), skriv navn og det kontonummer, pengene skal overføres til, på kvitteringen. Scan kvitteringen ind og send den på mail til Lone Nyhuus. Alternativt tag et billede af kvitteringen og send som mail – til Lone.
Herefter sendes de videre til bogholderen.

2. MobilePay og kontanter modtages ikke.

REGNSKABET VEDTAGET

4. Behandling af indkomne forslag

Der var ingen

5. De årlige valg

De nuværende bestyrelsesmedlemmer er:

Lone Nyhuus (formand og snart også kasserer), Ulrikka Ikjær-Buskov (næstformand), Anne-Mette Riis (fondsansøgninger), Sussi Robinson (hjemmeside og Facebook), Birgitte Højen (lokaleansvarlig), Anne-Lisbeth Olsen (medlemsliste og afbud)

På valg til bestyrelsen: Lone Nyhuus, Sussi Robinson, Birgitte Højen.
Alle blev genvalgt

Suppleanter til bestyrelsen:

Elisabeth Juul ønsker ikke genvalg, Anne-Lisbeth Olsen er trådt ind i bestyrelsen.
Nyvalgt blev efter moderat pres:

1. suppleant: Elsebeth Villadsen
2. suppleant: Ellen Østergaard Gravesen

Valg af revisorer:

Genvalg til Elin Haahr Jepsen og Ingeborg Juul Makris
Ingeborg Juul Makris genvalgt som revisorsuppleant

6. Fastsættelse af kontingent

Kassereren foreslår fortsat 700 kr. årlig.
VEDTAGET

Kontoen står i Vestjysk Bank
Kontonummer: 7730 0001061469
Beskedfeltet: Skriv dit navn

7. Eventuelt

* Dejligt, om vi kan undgå sportshaller o.lign. med dårlig akustik til koncerter
* Dejligt at holde prøve i Orkesterefterskolens nye koncertsal. Det vil vi gerne fortsætte med. Birgitte fortæller, at der er lavet aftaler om lokaler frem til sommer, men at hun vil undersøge mulighederne for efteråret.
* Vi mangler yngre sangere i koret, hvis fødekæden skal fungere. Kender vi hver især nogle yngre fra 40 års-alderen, som kunne have lyst ..?
Det er ALLES opgave – ikke bestyrelsens.
* Der har i bestyrelsen været snak om GDPR-regler for udsendelse af mails og navnelister med mailadresser. Spørgsmålet er hvad man må og ikke må. Må der være lister – eller skal alle give tilsagn om at måtte stå på en liste – eller er det kun hvis listerne ligger åbent fremme på hjemmesiden, at der kan være problemer?
Bestyrelsen forsøger at kigge på reglerne igen.

Referenten afslutter for egen regning med Lones bemærkning fra beretningen:

MUSIK ER ENERGI, VI GIVER TIL HINANDEN!